Source: http://webkastely.transindex.ro/?bejegyzes=442
Timestamp: 2018-12-14 17:24:43+00:00

Document:
WEBKastély vetélkedő - Bejegyzések - Mikó Udvaroncok - A kommunista idők kúriája utáni kutakodásaink viszontagságai
A kommunista idők kúriája utáni kutakodásaink viszontagságai
A közösség és az államosított Mikó udvarház viszonyának feltárása nem igérkezett könnyű feladatnak, a Mikó Udvaroncok fel kellett kössék a gatyájukat, hiszen kevés írott anyag lelhető fel ebben a témában. Köztudott, hogy bútorgyár működött a helyszínen, a kúria maga irodaépületként szolgált és az udvaron lévő többi épület pedig a műhely funkcióját töltötte be. De hogy milyen volt az államosítás, ki volt a tulajdonos, milyen volt a munkásélet az udvarházhoz tartozó műhelyekben, hogyan viszonyult a közösség a kúriához? ezeket a kérdéseket a rendszerváltás óta eltelt 23 év homálya fedte..Ígyhát kutakodási akcióba lendültek a Mikó udvaroncok :)
Akárcsak a mesebeli királyfi mi is bátran álltunk a hét próba elé és időutazó köpenyünket magunkra terítve bejártuk az elmúlt 70-80 évet. Utazásunkat rögös úton kellett megtennünk, hiszen számos esetben a kort ismerő kulcsemberekkel nem tudtunk szóba állni mivel elutaztak, de a dokumentálás is nehézkes volt hiszen a megyei könyvtár költözés miatt zárva, a Csíki Székely Múzeum is a felújítás miatt nem tudta rendelkezésünkre bocsátani az irattárát. Ugyanakkor számos sikert is elkönyvelhettünk, mint például egykori munkások interjúztatása, levéltári anyagok felkutatása, régi fényképek beszerzése. A talált fényképekből összeállított videó itt elérhető. A teljes anyag innen letölthető.
Kovács Attila arhívumából
A kúria újkori történetét mi az 1930-as évektől számítjuk, mivel ekkor kezdődött el a faipari válalkozás, mely sok változáson átesve a mai napig képviselteti magát a kúria udvarán.
Amint azt Kovács Attilától (jelenlegi főrészvényestől) megtudtuk az 1930-as évek elejéig volt a kúria a Mikó család tulajdonában, ekkor elárverezték (1931) és a Nagy Galaci család tulajdona lett, akik egy faipari vállalkozást hoztak létre itt, mely működött egészen az 1948-as államosításig. Az öreg Nagy Galaci József mindig jó erőben volt, három feleséget is választott magának életében. A harmadik lagziján már nem az az ifjú deli legény volt, 80. életévét taposta. Míg folyt az eszem-iszom dínom-dánom a lagziban, az öreg Galaci egy priccsen elaludt, aztán jött be Irén, az újdonsült feleség, csókolgatta, s az öreg felébredt, ment ki és mulatott tovább a vendégséggel.
Egykori bejárat (a kapulábak tetején levő „kalapok" ma is megvannak, a tulajdonos szándékában áll visszaépíteni a régi kaput) és az udvaron levő faanyagok rendezett halmaza.
1949-től a Petőfi szövetkezet működtette benne a famegmunkáló egységet mely a korábbi asztalosműhelyből fejlődött ki.
Az 1950-es évek végén, 1960-as évek elején bővíti több lépésben az akkori tulajdonos, a Gyergyói Partizán vállalat: 1959-ben építik meg az első 1000 nm-es csarnokot, majd 1964-ben még egy 1000 nm-es csarnokot.
Az 1957-es égés után épült csarnok
Számos kép a gyár udvarán felállított hirdetőpannókról került biztonságba a jelenlegi tulajdonosok által kezelt arhívumba.
Orosz Ferenc 1959-től kezdett itt dolgozni, elmondása szerint a régi csarnok egyik részén volt istálló, ahol két pompás szürke ló szállásolta el magát a mindennapi munkaeszközükkel együtt: a stráfszekérrel. Ezzel a szállítóalkalmatossággal hordták a borvizet meg az elkészített bútorokat.
A Gyergyói Partizán vállalat által épített új csarnok helyén volt egy régi csarnok ami leégett 1957-ben. A história szerint Medve Lázár nevű munkatárs kissé "pityókás" hangulatban égő szivarral a szájában elaludt egy gyaluforgácsos ládában és az épület így lobbant lángra. Sajnos a tűz olyan gyorsan harapózott el, hogy nem lehetett a nagy pusztítást megfékezni, viszont emberéletet nem követelt az esemény, Medve Lázár is túlélte az esetet kisebb-nagyobb égési sérülésekkel. Igazi ismertségre ezután tett szert az úr neve, hiszen egy versikét is költöttek tiszteletére, mely a következő képpen hangzik:
„Ki a temetőbe,
Petőfi a levegőbe,
Medve Lázár lepedőbe(...)"
Mi is áll e versike hátterében? Az egykori munkások erre is fényt derítettek az unszolásainknak eleget téve. Maga a kúria a temető közelében van, innen eredeztethető az első sor. A nagy égéskor az épületegyüttes a Petőfi szövetkezet tulajdonában volt, innen ered a második sor. A következő sor Medve úr esetére hivatkozik, hiszen égési sérülésekkel küszködött és így került szóba a lepedő is amivel be kellett takarják. A versike tovább is folytatódik, viszont belepirulna a füle a Webkastély Facebook falának, ha ideírnánk :)
A későbbiekben a Marosvásárhelyi ILEFOR-hoz tartozott, mely válalat utódja ma is létezik ezen név alatt. 1972-ben kárpitos műhely is volt benne.
1973-ban csatolják az egységet a Csíkszeredai Fafeldolgozó Vállalathoz (IPL azaz Intreprinderea de Prelucrare a Lemnului), mely egészen 1992-ig működött így. Az elbeszélések szerint a Somlyói gyár leégése után költözött le a Csíkszeredai faipari vállalat. A gyár nagyságáról sokat elárul az, hogy átlagban 200-250 ember dolgozott itt két váltásban. Az udvaron lévő régi istállót 1975 körül bontották le.
Ahogy mesélt Feri bácsi, Anna néni és Erzsébet néni megelevenedtek előttünk egy letűnt kor mindennapjai. A faipari vállalkozásokban dolgozó közösség számára ez a hely, nem egy egyszerű munkahely volt hanem egy igazi közösség, mely képes volt tánccsoportot alakítani, zenész bandája volt (a korábban említett Orosz Ferenc volt a harmónikáért felelős személy), a kúria nagytermében klub működött és még szavalócsoport is tarkította a csoportosulások számát. S persze itt tartották a pártgyűléseket is.
De nagy híre volt az ünnepségeknek is amiket március 8 illetve május 1 alkalmából szerveztek. Az összetartást mi sem bizonyítja jobban, mint hogy a munkaidő elteltével is sokszor keresték fel egymást, előkerült a jó öreg házi pálinka, s hozta magával a hangulatot. A vállalatra is büszkén tekintettek, erről tanúskodik az 1980 tájékán készült fotó a vállalat fennállásának 50-ik évfordulóján.
Orosz Ferenc és Anna arhívumából
A lelkes elvtársak már akkoriban megadták a módját a munkának, mint azt az alábbi fotó is illusztrálja:
Egy esküvőre kíváncsi gyári munkások kukucskálnak ki a kerítésen át
Orosz Ferenc és Anna
Külön említést érdemel az a hatszögű épület, mely a kút mellett helyezkedett el és egy toronnyal is rendelkezett, melyben a benzínt tárolták. A história szerint a kúria méllye érdekes titkot rejteget. A hatszögű épület alól indult az alagút, mely Somlyó fele vezetett. Jelenleg is lehet sejteni az alagút egyik bejáratát a Mikó kúria egyik sarkánál, erre utal a pince kiképzése is meg az üreget jelző döngő hang amit virágos kertben trappolva hallhatunk. A szóbeszéd szerint a törvényszék melletti egykori óvoda lebontásakor is találtak egy alagút kijáratot.
A titokzatos alagút nagyon felcsigázta a Mikó Udvaroncok fantáziáját, s eldöntötték, hogy utánajárnak és a következő próbák során felderítik az alagutat..
A titokzatos alagút..Legenda vagy valóság? Ha kiváncsiak vagytok kísérjétek figyelemmel továbbra is a Mikó Udvaroncok kalandjait :) a Webkastély oldalán illetve Facebook oldalunkon.
Ezúton is köszönjük a segítséget:
-	Kovács Attila, Mikó Bútorgyár RT főrészvényes (történetek, fotók, idegenvezetés)
-	Orosz Ferenc és Anna, egykori bútorgyári alkalmazottak (históriák, fotók)
-	Szabó Erzsébet, egykori bútorgyári alkalmazott (históriák)
-	Kósa Béla, művészettörténész (könyvek)
-	Nagy Gyöngyvér, fotográfus (könyvek)

References: kúria 
 kúria 
 kúria 
 kúria 
 kúria 
 kúria 
 kúria 
 kúria